Eesti teadusfoto võistlus

Eesti teadusfoto võistlus on teaduse tegemist ja jäädvustamist populariseeriv fotovõistlus, mida peetakse Vikipeedias.

2015. aastal laienes see Euroopa teadusfoto võistluseks ja 2017. aastal ülemaailmseks võistluseks Wiki Science Competition.

Ajalugu 
Esimest korda peeti võistlust 2006 (piltide korjamine hakkas pihta juba 2005). 2016. aasta võistlusele esitati 231 fotot ja 2007. aasta võistlusele 128 fotot. Mõlemal aastal korraldas seda teadusajakirjanik Tiit Kändler MTÜ TeadusTeave alt.

Võistluse taaselustas 2011 vikipedist Ivo Kruusamägi. Seda korraldati Wikimedia Eesti egiidi all ning pilte hakati korjama rahvusvahelisse failivaramusse Wikimedia Commons. Kokku esitati võistlusele 280 fotot. Konkurss toimus ka 2012 (kui korjati 267 fotot) ja 2013 (kui korjati 133 fotot). Sealt alates hakati seda pidama üle aasta.

2015 toimus see osana üleeuroopalisest võistlusest European Science Photo Competition, kus osales üle 2200 fotograafi 40 riigist ligi 10 tuhande pildiga. Eesti teadusfoto konkursile laekus seejuures 207 fotot 33 autorilt.

Võistlus ja selle korraldaja Ivo Kruusamägi pälvisid 2016. aastal Eesti teaduse populariseerimise konkursil teise preemia kategoorias "Teaduse ja tehnoloogia populariseerimine audio-visuaalse ja elektroonilise meedia abil".

Aastal 2017 laienes võistlus ülemaailmseks ja seal osales taas fotosid enam kui 2200 osavõtjalt ning piltide arv ületas sel korral 10 tuhande piiri.

Eesti juutuuber ja teadusfotograaf Maxim Bilovitskiy on võitnud mittefotofailide kategoorias nii 2015. aasta Euroopa teadusfoto võistluse kui ka 2017. aasta ülemaailmse teadusfoto võistluse. 2019. aasta võistlusel oli tema video üheks rahvusvahelisel võistlusel äramärgitud tööks. Samal 2019. aastal märgiti finaalis ära ka Lauri Kulpsoo, Tavo Romanni ja Lennart Lennuki fotod.

2021. aastal laekus võistlusele 112 fotot ja lühivideot.

Võitjad 

 2006 – Ivar Jüssi
 2007 – Heiti Paves
 2011 – Timo Palo (II koht Heiti Pavesele ja III koht Tauno Erikule)
 2012 – Toomas Jagomäe (parima teadusfoto preemia läks Tavo Romannile)
 2013 – Heiti Paves
 2015 – Tavo Romann
 2017 – Kertu Liis Krigul
 2019 – Tavo Romann
 2021 – Peeter Paaver

2011–2013 võitsid aasta teadusfotograafi tiitli parima fotoseeria autorid. 2015. aasta võistlusel võeti kasutusele eri kategooriad (inimesed teaduses, mikroskoobipildid, pildiseeriad, üldkategooria, muud meediafailid). 2019 lisandus ka looduspiltide kategooria ning 2021 astronoomia. Lisaks on läbi aastate välja jagatud rohkelt eriauhindu.

Näitused 

Eesti teadusfoto võistluse parimatest piltidest on mitmel korral kokku pandud rändnäitused.

Näiteks "Eesti parimad teadusfotod 2015 & 2017" koondas 2015. ja 2017. aastal toimunud teadusfotokonkursi parimaid töid ning oli üleval muuhulgas Tallinna teletornis, Tartu Ülikooli füüsika instituudis ja Tallinna Tehnikaülikoolis.

Žürii 
Eesti teadusfoto võistluse žüriisse on kõige pikemalt kuulunud Jaak Kikas ja Ivo Kruusamägi (2011–2021 ehk seitsmel korral). Aastatel 2012–2021 on žürii töös osalenud Arko Olesk ja Urmas Tartes. 2017–2021 ka Ulvar Käärt.

Pilte

Vaata ka 
 Teadusfotograafia
 Vikipeedia:Teadusfoto
 Wiki Loves Monuments
 Wiki Loves Earth

Viited

Välislingid

Rahvusvahelise võistluse kodulehekülg

Fotokonkursid